Atleet byt vas tot bitter einde | News24
Atleet byt vas tot bitter einde
POTSO KHOMO, die wenner van die Vodacom-Meerkat-marathon oor 42,2 km, kon skaars op sy eie twee voete staan nadat hy die wenstreep verbygesteek het. Hier help Magda Oldewage, ’n wedloop-beampte, hom om regop te bly. Foto: Christiaan Cloete
DIE wenner van die afgelope naweek se Vodacom Meerkat-marathon oor 42,2 km was so moeg dat hy skaars op sy eie twee voete kon staan nadat hy die wenstreep oorgesteek het.
Potso Khomo van die Sibanye Gold-atletiekklub het die vinnige plat roete in ’n tyd van 2:39:59 kafgedraf en daarmee prysgeld van R2 500 gewen.
Kort op die Vrystater se hakke was Xwazi Sihlalo van die Khotso­atletiekklub en die plaas­like gunsteling, Jacob ­Danster, van die Vodacom Kimberley Road Runners (die klub wat die wedloop aangebied het), in tye van 2:41:08 en 2:41:37 onderskeidelik.
Volgens Potso was hy goed voorberei vir die wedloop en het sy lang oefensessies van meer as twee uur op ’n slag ’n deurslaggewende rol in sy oorwinning gespeel.
Hy sê sy wedloop-plan was om dit vir die eerste 5 km rustig te vat en te sien hoe hy voel.
“By die negende kilometer het ek reeds die voortou geneem.
“Ek het in daardie stadium goed gevoel en deurgedruk tot die einde toe,” het Potso kort ná die wedloop aan Noordkaap gesê.
In die vrouewedloop oor 42,2 km het die 51-jarige Berdine Smit haar (tot dusver) suksesvolle 2016-seisoen voortgesit.
Smit was die eerste vrou om die wenstreep oor te steek in ’n tyd van 3:28:09 Z ’n verbetering op die 3:33:22 waarmee sy die vorige naweek die Finlime Harriers se Fast and Flat-wedloop gewen het.
Dié wedloop, sowel as die gepaardgaande 5 km-, 10 km- en 21,1 km­wedlope, het vanjaar groot aftrek gekry.
In geheel was daar 431 inskrywings.
Verreweg die meeste atlete (172) het gekies om aan die 10 km-wedloop deel te neem. Alle oë is nou op die 46ste PG Glass Diamant-marathon oor 42,2 km wat op Saterdag 13 Februarie plaasvind.
Die wedloop, wat deur die Kimberley Harriers aangebied word, sal ook ’n gepaardgaande 21,1 km- en 10 km-wedloop hê, sowel as ’n 5 km-pretloop.
Inskrywings kan op Vrydag 12 Februarie van 17:00 tot 19:00 by Hoffepark, sowel as op die oggend van die wedloop tussen 04:45 en 05:45, gedoen word.
Die wegspring is omstreeks 06:00 by Hoffepark in Kimberley.